**Ministru kabineta rīkojuma projekta „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”** **sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2009. gada 22. decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” (turpmāk – noteikumi Nr.1644) 2.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā saspringto starptautisko situāciju, dabas katastrofas izraisītās sekas, kā arī konstatēto steidzami ārkārtas nepieciešamo remontdarbu veikšanu, lai novērstu ārkārtas situāciju vēstniecībās un nodrošinātu drošu ēku ekspluatāciju vēstniecībās Krievijas Federācijā un Francijas Republikā, 522 000 *euro* liels finansējums jāpiešķir no budžeta programmas „Līdzekļi neparedzētiem gadījumiem”.   1. **Atbalsts Ukrainas stabilizācijai un reformu procesam**   Krievijas izvērstā agresija Ukrainā un ekonomiskā krīze ir radījusi virkni  faktoru, kas atstāj iespaidu, gan uz reģionālo drošību un stabilitāti, gan ES īstenoto Austrumu partnerības politiku, gan divpusējām attiecībām. Latvijas, tāpat kā visas ES, interesēs ir izveidojušās situācijas negatīvo seku iespējami ātra mazināšana. Droša un ekonomiski attīstīta Ukraina, kuru ar ES vieno ciešas saites un vērtības, ir svarīgs nosacījums ES Austrumu partnerības politikas tālākai veiksmīgai attīstībai. Vienlaicīgi Latvija ir ieinteresētā, lai Ukraina būtu stabils tirdzniecības un ekonomiskais partneris. Latvija ir konsekventi atbalstījusi Ukrainas stabilizācijas centienus un reformu procesu. 2014. gadā Latvija ir sniegusi ievērojamu atbalstu Ukrainai drošības, humānās palīdzības un attīstības sadarbības jomās, kā arī veikusi iemaksas starptautiskajās organizācijās un fondos Ukrainas atbalstam. Attiecībā uz attīstības sadarbību, projekti ir tikuši veikti ar pamata mērķi atbalstīt Ukrainas visaptverošo reformu procesu, sniedzot artavu valsts stabilizācijā, modernizācijā un eirointergrācijas veicināšanā. Šajā sakarā ES izveidotās Atbalsta grupas Ukrainai (*Support Group for Ukraine*) vadītājs Pīters Balāžs ir aicinājis Latviju vēl aktīvāk nodot uzkrāto reformu ekspertīzi Ukrainai. Stingra atbalsta demonstrēšana Ukrainai atbilst Latvijas ārpolitiskajām prioritātēm, kā arī kopējam ES ārpolitikas kursam.  Lai piesaistītu papildu starptautiskās sabiedrības atbalstu konflikta Ukrainas austrumos seku likvidēšanai un valsts sociālekonomisko vajadzību risināšanai, kā arī visaptverošo reformu īstenošanai, Ukrainas valdība šī gada 28. aprīlī Kijevā rīkoja Starptautisko konferenci Ukrainas atbalstam. Konferencē Latviju pārstāvēja ministru prezidente Laimdota Straujuma. Konferences dalībnieki atzīmēja Ukrainas reformu procesa progresu, vienlaikus norādīja uz nepieciešamību šo kursu turpināt un stiprināt, īpaši attiecībā uz prioritārajām reformu jomām. ES valstu, t.sk. Eiropas Komisijas, līderi apliecināja, ka ES ir gatava turpināt sniegt atbalstu Ukrainas reformu procesam.  Ņemot vērā sarežģīto stāvokli Ukrainā, valsts sociālekonomiskās vajadzības, kā arī Starptautiskās konferences Ukrainas atbalstam rezultātus, Ārlietu ministrija ierosina izskatīt papildus iespējas piešķirt Ukrainas atbalstam 300 000 *euro* (150 000 *euro* – attīstības sadarbības projektiem; 50 000 *euro* – iemaksām OECD; 100 000 – *euro* iemaksām citās starptautiskajās organizācijās un fondos).  Atsaucoties uz Ukrainas puses sniegto informāciju par atbalsta vajadzībām, Latvijas attīstības sadarbības politikas prioritātēm un uzkrāto pieredzi Ukrainā, kā arī ES izvirzītajām jomām Ukrainas reformu īstenošanas atbalstam, Ārlietu ministrija ierosina finansējumu novirzīt sekojošām aktivitātēm:   * 1. 150 000 euro Attīstības sadarbības projektiem, šādās jomās:  1. *Korupcijas apkarošana*   Plaša mēroga korupcija ir iezīmējusies kā viena no lielākajām sistēmiskajām problēmām Ukrainā, kas ievērojami kavē valsts attīstību. Ukrainas valdība ir izvirzījusi korupcijas apkarošanu kā reformu prioritāti, veltot tam nozīmīgu politisku uzmanību. 2015. gada sākumā darbību ir uzsācis Korupcijas apkarošanas birojs. Arī starptautiskās organizācijas (t.sk. ES un Eiropas Padome) korupcijas apkarošanu ir atzīmējušas kā vienu no Ukrainas reformu prioritātēm, sniedzot attiecīgu atbalstu.  2014. gada 12.-14. novembrī sadarbībā ar Rīgas Juridisko augstskolu Rīgā notika seminārs Ukrainas ekspertiem par korupcijas apkarošanu. Latvijas korupcijas apkarošanas eksperti ir vairākkārt apmeklējuši Ukrainu pieredzes apmaiņas vizītēs, un izveidojuši ievērojamu kontaktu loku ar Ukrainas ekspertiem. Ņemot vērā līdzšinējo pieredzi, ĀM rosina veidot paplašinātu semināru ciklu Ukrainas pārstāvjiem korupcijas apkarošanas jautājumos.   1. *Lauksaimniecība un lauku attīstība*   Lauksaimniecības un lauku attīstības joma ir būtiska Ukrainas ekonomikas stabilizēšanā, lauksaimniecības produktu eksportam veidojot 37% no kopējā eksporta. Jomai ir būtisks potenciāls, t.sk., ņemot vērā stiprinātas ES – Ukrainas attiecības tirdzniecībā, un iespējas Ukrainas lauksaimniecības produktu eksportam uz ES tirgiem. Vienlaikus vairākas starptautiskās organizācijas (ES, Pasaules Banka) ir norādījušas uz steidzamu strukturālu reformu un modernizācijas nepieciešamību sektorā, lai šo potenciālu īstenotu.  2014. gada 17. decembrī notika Ukrainas piensaimniecības ekspertu vizīte Latvijā (kooperācijas, ES standartu ieviešana un sertifikācija jomā), kas tika organizēta sadarbībā ar SIA „Latvijas Lauku konsultāciju un izglītības centrs”, kura pārstāvji ir izrādījuši interesi turpināt sadarbību gan minētajā apakšsektorā, gan citos ar lauksaimniecības modernizāciju saistītos apakšsektoros. Ukrainas Agrārās politikas un pārtikas ministrija ir uzrunājusi Latvijas Zemkopības ministriju par vēlmi iepazīties ar Latvijas pieredzi fitosanitārajā jomā. 2015. gada 15. un 16. aprīlī Rīgā notika starptautiska konference „Lauku un lauksaimniecības konsultāciju sistēmas: labākā prakse un pieredze Austrumu partnerībā”, kuras paziņojumā Austrumu partnerības, tai skaitā Ukrainas, pārstāvji pauda nepieciešamību padziļināt sadarbību lauksaimniecības jomā starp ES un Austrumu partnerības valstīm.   1. *Reģionālā attīstība*   Kā vienu no valsts reformu prioritātēm Ukraina ir izvirzījusi decentralizāciju un reģionālo attīstību. 2014. gadā Ukrainas valdība apstiprināja Reģionālās attīstības stratēģiju 2020. gadam, kas ietver visaptverošu reģionālo reformu ar nolūku veicināt pārdomātu decentralizāciju un reģionu konkurētspējas un kohēzijas stiprināšanu. ES – Ukrainas dialogā reģionālā attīstība ir tradicionāli bijusi prioritāra atbalsta joma.  Pateicoties 2014. gadā īstenotajiem pieredzes apmaiņas projektiem (administratīvi – teritoriālā reforma, eirointegrācija, e-pārvalde), Latvijas Vides aizsardzības un reģionālās attīstības ministrijai ir izveidojusies laba sadarbība ar Ukrainas Reģionālās attīstības, celtniecības un komunālās saimniecības ministriju, kā arī Čerņigivas apgabalu Ukrainā. VARAM ir izrādījusi interesi šo sadarbību turpināt un tālāk attīstīt.   1. *Eirointegrācijas un ES standartu pieredzes nodošana*   Ukrainas puse ir vairākkārt uzrunājusi Latviju par iespējām organizēt Ukrainas ministru vietnieku eirointegrācijas jautājumos pieredzes apmaiņas vizīti uz Latviju. Ukrainas valdība ir nozīmējusi katrā ministrijā vecāko amatpersonu, kas ir tieši atbildīga par eirointegrācijas jautājumiem un vēlas stiprināt šo amatpersonu izpratni par veicamajām reformām, kā arī veicināt kontaktu veidošanu ar kolēģiem Latvijā. Ukrainas Ekonomiskās attīstības un tirdzniecības ministrija ir uzrunājusi Latvijas vēstniecību Ukrainā par iespējām nosūtīt ES standartu pieredzes apgūšanas vizītē attiecīgus speciālistus.  Latvija ir atbalstījusi Ukrainas eirointegrācijas centienus. Atbalsts eirointegrācijas un ES standartu pieredzes nodošanā veicinātu Ukrainas speciālistu praktisko gatavību ar eirointegrāciju saistīto reformu īstenošanā.  Piešķirto finansējumu ĀM izlietos, ievērojot Starptautiskās palīdzības likuma 5. pantā noteiktos attīstības sadarbības finansējuma apstiprināšanas instrumentus.   * 1. 150 000 *euro* Iemaksai starptautiskajās organizācijās un fondos.  1. *Iemaksai Ekonomiskās sadarbības un attīstības organizācijā*   2014. gada 7. oktobrī starp Ekonomiskās sadarbības un attīstības organizāciju (turpmāk –OECD) un Ukrainas valdību tika noslēgts saprašanās memorands par sadarbības stiprināšanu un OECD ekspertīzes nodrošināšanu Ukrainai šādās jomās:   * Korupcijas novēršana; * Uzņēmējdarbības vide; * Publiskā pārvalde un administrācija; * Vides jautājumi; * Nodokļu politika (nodokļu noziegumi).   Šajās jomās OECD plāno veikt attiecīgo politiku izvērtējumus, sniegt rekomendācijas uzlabojumiem, nodrošināt tehnisko palīdzību un iesaistīt Ukrainu OECD komiteju darbā.  Turpmākajiem diviem gadiem plānotais budžets ir 5 679 000 *euro*. Budžetu veidos gan OECD līdzekļi, gan dalībvalstu brīvprātīgās iemaksas. Uz šo brīdi brīvprātīgās iemaksas jau ir veikušas Igaunija, Lietuva, Polija, Slovākija, Zviedrija un ASV.  OECD ir vērsusies arī pie Latvijas ar aicinājumu finansiāli atbalstīt OECD un Ukrainas sadarbības stiprināšanu saprašanās memoranda ietvaros. Paralēli brīvprātīgo iemaksu veikšanai ir iespējama arī Latvijas ekspertu iesaiste šajā OECD projektā.  OECD ekspertīze un rekomendācijas politiku uzlabojumiem izmanto pasaules visattīstītākās valstis. To kvalitāti iestāšanās sarunu procesā ir novērtējušās arī Latvijas valsts pārvaldes iestādes.  Latvija jau 2016. gadā plāno kļūt par pilntiesīgu OECD dalībvalsti. Atbalsts šāda veida OECD projektiem gan finansiāli, gan ekspertīzes nodrošināšanā sniegs labu signālu par Latvijas kā nākamās OECD dalībvalsts spējām sniegt ieguldījumu organizācijas darbā un sniegt kvalitatīvu atbalstu Ukrainai.   1. *Iemaksai citās starptautiskajās organizācijās un fondos*   2014. gadā Latvija veica iemaksas Eiropas Padomes Rīcības Plānā Ukrainai budžetā, Austrumeiropas Energoefektivitātes un vides partnerības fonda budžetā (mērķa valsts – Ukraina), ANO Augstā komisāra bēgļu lietās biroja (UNHCR) Ukrainas iekšēji pārvietoto personu fonda budžetā.  Svarīgi ir turpināt sniegt atbalstu starptautisko instrumentu ietvaros arī 2015. gadā, lai veicinātu kolektīvos centienus Ukrainas atbalstam un apliecinātu Latviju kā atbildīgu starptautiskās sistēmas dalībnieci.   1. **Austrumu partnerības un Centrālāzijas pārstāvju apmācību programmai RJA.**   2014. gadā tika izveidota RJA apmācību programma Austrumu partnerības un Centrālāzijas valstu valsts pārvaldes un nevalstiskā sektora pārstāvjiem, kas paredz 3 mēnešu intensīvu apmācību kursu Eiropas tiesībās un ekonomikā.  Programmas mērķis ir Latvijas reformu pieredzes un zināšanu tālāka nodošana, paaugstinot programmas dalībvalstu publiskās administrācijas un pilsoniskās sabiedrības pārstāvju zināšanas un ekspertīzi. Tāpat tiek sniegts atbalsts Austrumu partnerības un Centrālāzijas valstu nākamo līderu sagatavošanai darbam ar ES institūcijām un citiem starptautiskās dienaskārtības jautājumiem.  Ņemot vērā programmas labos rezultātus un lielo pieprasījumu no partnervalstīm, programma turpmāk paredzēta kā ikgadējs apmācību kurss un tā īstenošana noteikta arī Valdības rīcības plāna (turpmāk – VRP) 169.4. punktā. VRP paredz sākto ar 2015. gadu rīkot divas apmācību sesijas gadā.  2015. gada Attīstības sadarbības politikas plānā (Apstiprināts Ministru kabinetā ar 2015. gada 25. februāra rīkojumu Nr.101) programmas pavasara sesijai paredzēts finansējums 140 000 *euro* apmērā.  Paralēli Ārlietu ministrija aktīvi strādā pie līdzfinansējuma piesaistīšanas no citiem starptautiskās palīdzības finansētājiem.  Jau 2015. gada pavasara sesijai ir piesaistīts līdzfinansējums no Luksemburgas un ASV. Savukārt attiecībā uz rudens sesiju ir vienošanās ar ASV un Zviedriju par vairāk nekā 20 dalībnieku finansiālai atbalstīšanai. Lai nodrošinātu rudens sesijas norisi, nepieciešams nodrošināt arī Latvijas līdzfinansējumu 22 000 *euro* apmērā, kas ir priekšnosacījums starptautisko donoru dalībai. Plānotā finansējuma ietvaros būs iespējams finansēt divu pārstāvju dalību programmā.   1. **Iemaksa Apvienoto Nāciju Organizācijas Augstā komisāra bēgļu jautājumos Reģionālā reaģēšanas plāna palīdzības fondā Sīrijas bēgļiem**   Četru gada laikā, kopš Sīrijas konflikta sākuma 2011. gadā, saskaņā ar Sīrijas Cilvēktiesību novērošanas organizācijas (*Syrian Observatory for Human Rights*) datiem dzīvības zaudējuši vairāk nekā 215 000 cilvēki, no kuriem vairāk nekā 66 000 upuru ir civiliedzīvotāji. Situācija Sīrijā un tās kaimiņvalstīs turpina pasliktināties: 12,2 miljoniem cilvēku, t.sk., iekšēji pārvietotajām personām 7,6 miljoniem cilvēku, ir steidzami nepieciešama palīdzība. 4,8 miljoni cilvēku atrodas grūti pieejamās teritorijās.  Pieaugošais bēgļu skaits no Sīrijas un ar to saistītā ekonomiskās un politiskās spriedzes palielināšanās rada draudus stabilitātei reģionā, kā arī atstāj ietekmi uz drošības situāciju Tuvajos Austrumos. Sīrijas bēgļu skaits kaimiņvalstīs – Libānā, Jordānijā, Turcijā, Ēģiptē sastāda vairāk nekā 3,8 miljoni cilvēku, kas ir lielākais bēgļu skaits kopš II Pasaules kara. Lai mazinātu krīzes ietekmi uz reģionu, ir nepieciešams nodrošināt humāno palīdzību visiem, kam tā nepieciešama, un atbalstīt valstis, kas uzņem Sīrijas bēgļus.  Sīrijas krīze un ar to saistītais bēgļu skaita pieaugums aizvien ir vieni no galvenajiem jautājumiem starptautiskajā dienaskārtībā. Paralēli mēģinājumiem meklēt politisko risinājumu, starptautiskā sabiedrība sniedz humāno palīdzību bēgļu situācijas uzlabošanai.  Apvienoto Nāciju Organizācija (turpmāk – ANO) ir uzņēmusies galvenā koordinatora lomu starptautisko donoru iemaksu administrēšanā Sīrijas bēgļu atbalstam un humanitārās krīzes risināšanai. ANO līdzekļu pieprasījums 2015. gadam Sīrijas krīzes seku risināšanai sastāda 8,4 mljrd. ASV dolāru, tai skaitā, palīdzība iekšēji pārvietotajām personām Sīrijā (*Syria Response Plan 2015*, ko veido 2,9 mljrd. ASV dolāru), un bēgļiem kaimiņvalstīs (*Regional Refugee and Resilience Plan*, kas veido 5,5 mljrd. ASV dolāru). 2014. gadā tika saņemti tikai 48% no pieprasītā nepieciešamā finansējuma.  Latvija 2012. gadā ANO Humānās palīdzības koordinācijas centra Sīrijas ārkārtas palīdzības fondā ir veikusi iemaksu 43 000 *euro* apmērā. Savukārt 2013. gadā Latvija veica iemaksu ANO Augstā komisāra bēgļu jautājumos Reģionālā reaģēšanas plāna palīdzības fondā 50 000 *euro* apmērā. Tādējādi Latvija demonstrējusi solidaritāti ar Sīrijas krīzē cietušajiem un apliecinot atbildīgas valsts tēlu starptautisko organizāciju ietvaros. ANO statūti Latvijai ir saistoši kopš Latvijas iestāšanās ANO 1991. gada 17. septembrī.  2015. gada 31. martā Kuveitā notika jau trešā ANO organizēta līdzekļu vākšanas konference Sīrijas krīzes seku risināšanai „Kuveita III”. Uz konferenci tika aicinātas 75 dalībvalstis, 40 starptautiskās institūcijas un organizācijas, kā arī nevalstiskās organizācijas. Latviju konferencē pārstāvēja ĀM valsts sekretārs Andrejs Pildegovičs. Konferences laikā Latvija, kā prezidējošā valsts ES Padomē paziņoja par finansiālu atbalstu.  Par finansiāla atbalsta sniegšanu Sīrijas krīzes seku risināšanā reģionā paziņoja arī citas ES dalībvalstis. To vidū Lielbritānijas un Ziemeļīrijas Apvienotā Karaliste paziņoja par ziedojumu 140 500 000 *euro*; Austrija 200 000 *euro*; Bulgārija 100 000 *euro*; Čehija 3 928 571 *euro*; Dānija 33 510 000 *euro*; Igaunija 300 000 *euro*; Itālija 18 000 000 *euro*; Kipra 10 000 *euro*; Lietuva 30 000 *euro*; Luksemburga 5 000 000 *euro*; Malta 25 000 *euro*; Polija 500 000 *euro*; Rumānija 400 000 *euro*; Slovēnija 60 000 *euro* un Somija 15 000 000 *euro* apmērā.  Ņemot vērā kraso Sīrijas bēgļu skaita pieaugumu un humanitārās situācijas pasliktināšanos reģionā, Latvijai ir nepieciešams sniegt finansiālu atbalstu arī 2015. gadā veicot iemaksu 50 000 *euro* apmērā ANO Augstā komisāra bēgļu jautājumos Reģionālā reaģēšanas plāna palīdzības fondā (*UN High Commissioner for Refugees- UNHCR*).  **4. Palīdzība zemestrīces izraisītās katastrofas seku likvidēšanai Nepālā**  2015. gada 25. aprīlī Nepālā notika 7,9 balles spēcīga zemestrīce, kas ir postošākā zemestrīce valsts vēsturē pēdējos 80 gados. Atjaunošanas darbiem  nepieciešami apmēram pieci miljardi ASV dolāru, kas ir apmēram 20% no valsts iekšzemes kopprodukta.  Zemestrīces epicentrs atradās valsts centrālajā daļā, pie Lamdžungas, aptuveni 80 kilometrus uz ziemeļrietumiem no galvaspilsētas Katmandu divu kilometru dziļumā, nodarot milzīgus postījumus valsts infrastruktūrai, iedzīvotāju mājokļiem, ēkām, tajā skaitā vēsturiskiem pieminekļiem. Naktī uz 26. aprīli postījumu apjomu palielināja spēcīgi zemestrīces pēcgrūdieni, kas sasniedza 7,1 balli. 5. maijā tika ziņots, ka bojā gājušo skaits valstī kopumā sasniedzis aptuveni 7 100, ievainoti ap 14 000 cilvēku. Upuru un ievainoto skaits aizvien turpina pieaugt. Zemestrīces satricinājumu dēļ Everestā notikusi spēcīga sniega lavīna un ledāju nogruvumi, skarot alpīnistu bāzes. Dabas katastrofas skartajos rajonos Nepālā izsludināts ārkārtas stāvoklis.  Eiropas Komisija palīdzības sniegšanai šobrīd ir novirzījusi 3 miljonus *euro*, lai segtu primārās vajadzības, piemēram, lai cietušajiem piegādātu tīru ūdeni, medikamentus, teltis un nodrošinātu telekomunikācijas sakaru atjaunošanu. Papildus tam uz krīzes teritoriju ir nosūtīti Komisijas humānās palīdzības un civilās aizsardzības eksperti, kā arī vairākas dalībvalstis ir nosūtījušas palīdzību, t.sk., glābēju komandas. Igaunija kopā ar Somijas komandu ir nosūtījusi 15 cilvēku glābšanas vienību. Zviedrija ir nosūtījusi 60 speciālistus, kas apmācīti cilvēku meklēšanā, kā arī medicīnas darbiniekus. Itālija un Polija nosūtījusi ātrās reaģēšanas vienības un mediķus, kas sniedz atbalstu ievainoto evakuācijā. Luksemburga piedāvājusi helikopterus un satelītuzņēmumu padziļinātu izpēti.  Reaģējot uz katastrofu Nepālā, ir aktivizēts ES Civilās aizsardzības mehānisms. Lai palīdzētu noteikt Nepālas valsts vajadzības, koordinētu palīdzību, kā arī sniegtu tehnisko ekspertīzi, Eiropas Komisijas Humānās palīdzības un civilās aizsardzības ģenerāldirektorāts 28. aprīlī nosūtīja misijā no dalībvalstu ekspertiem izveidoto komandu, kurā ir iekļauts arī eksperts no Latvijas.  Savukārt 26. aprīlī Latvijas Republikas vēstniecība Indijā operatīvi sasauca ārkārtas konsulārās sadarbības sanāksmi Deli, kuras rezultātā tika panākta vienošanās par atbalsta sniegšanu Latvijas pilsoņiem Nepālā 5 Eiropas Savienības dalībvalstu (Dānija, Francija, Lielbritānija, Somija, Vācija) vēstniecībās. Lai paātrinātu ES pilsoņu evakuāciju, Latvijas vēstniecība rosināja attiecīgās Indijas valsts iestādes vīzu saņemšanu nodrošināt ne tikai Nepālas galvaspilsētā Katmandu, bet arī uz sauszemes robežām, kuros ir Migrācijas dienestu biroji. 27. aprīlī panākta vienošanās ar Indijas oficiālajām iestādēm par bezmaksas tranzīta vīzām ES pilsoņiem, t.sk., glābējiem  un cietušajiem. 29. aprīlī otrajā ārkārtas sanāksmē Latvija uzņēmās atbildību par pazudušo ES pilsoņu saraksta izveidi, kas tiks pārsūtīta ES delegācijai Katmandu.  Ņemot vērā dabas katastrofas izraisīto seku apmērus, kā arī izrādot solidaritāti Nepālai šajā postošajā zemestrīcē, palīdzība 20 000 *euro* apmērā paredzēta novirzīšanai Apvienoto Nāciju Starptautiskajam Bērnu fondam (UNICEF). UNICEF aktīvi iesaistījies palīdzības sniegšanā Nepālā, par prioritāti izvirzot veselības aprūpes, sanitāro apstākļu uzlabošanas/higiēnas un dzeramā ūdens jomas, kas šobrīd ir primāri risināmie jautājumi. Saskaņā ar UNICEF aprēķiniem, no aptuveni 7 miljoniem iedzīvotāju, kuri atrodas zemestrīces postījumu vissmagāk skartajās teritorijās, 40% ir tieši bērni.  **5. Remontdarbiem un iegādēm materiāltehniskajam nodrošinājumam pārstāvniecībās ārvalstīs**  2015. gada sākumā Ārlietu ministrija, apsekojot diplomātisko pārstāvniecību telpas, ir konstatējusi vairākus steidzami veicamus ārkārtas darbus, lai nodrošinātu pārstāvniecības telpu funkcionalitāti, nepasliktinātu nekustamo īpašumu tehnisko stāvokli kopumā, kā arī nodrošinātu pilnvērtīgu konsulārā darba veikšanu:  5.1. Vēstniecībai Krievijā (Maskavā) lifta nomaiņai –  100 000 *euro*;  Latvijas Republikas vēstniecības Krievijas Federācijā kompleksā ietilpstošās ēkas "Tālava" lifta ikgadējā apsekošanas rezultātā 2015. gada 18. martā tika konstatēts, ka lifta turpmāka ekspluatācija un sertifikācija netiks saskaņota. Ņemot vērā, ka lifts ekspluatēts jau vairāk nekā 20 gadus, tā rezultātā konstrukcijas ir nolietotas un turpmāka ekspluatācija nav pieļaujama.  Balstoties uz iesniegto atzinumu, tika apzinātas iespējamās jauna lifta iegādes izmaksas. Būtiski ir minētos ārkārtas darbus veikt pēc iespējas ātrāk, lai nodrošinātu drošu ēkas ekspluatāciju kopumā. Kopējās izmaksas lifta nomaiņai ir 100 000 *euro*.  5.2. Vēstniecībai Francijā (Parīzē) jumta remontam –  30 000 *euro*;  2015. gada martā vēstniecība Francijā informēja ministriju par problēmām ar vēstniecības jumtu un ūdens iekļūšanu ēkā, kas pasliktina ēkas tehnisko stāvokli un neļauj pilnvērtīgi izmantot telpas. Ministrija jau ir nosūtījusi būvinženierus ēkas apsekošanai un atzinuma sagatavošanai par esošo situāciju un veicamajiem ārkārtas darbiem. Aptuvenās steidzamās izmaksas ir 30 000 *euro*. |
| 3. | Projekta izstrādē iesaistītās institūcijas | Ārlietu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | RJA |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums neuzliek papildus administratīvo slogu tautsaimniecībai un nemaina sabiedrības grupu un institūciju tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015** | | Turpmākie trīs gadi (euro) | | |
| **2016** | **2017** | **2018** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 522 000 | 0 | 0 | 0 |
| 2.1. valsts pamatbudžets | 0 | 522 000 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | -522 000 | 0 | 0 | 0 |
| 3.1. valsts pamatbudžets | 0 | -522 000 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 522 000 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | 1.1. 300 000 *euro* atbalsta sniegšanai Ukrainas stabilizācijai un reformu procesam, tai skaitā:  1.1.1. lai nodrošinātu attīstības sadarbības projektu īstenošanu 150 000 *euro*;  1.1.2. lai veiktu iemaksas starptautiskajās organizācijās 150 000 *euro* apmērā:  1.1.2.1. 50 000 *euro* iemaksām Ekonomiskās sadarbības un attīstības organizācijā;  1.1.2.2. 100 000 *euro* iemaksām citās starptautiskajās organizācijās un fondos. Pēc uzaicinājuma saņemšanas no starptautiskās organizācijas vai fonda ārlietu ministrs pieņem lēmumu par konkrētas summas piešķiršanu attiecīgajai starptautiskajai organizācijai vai fondam.  1.2. 22 000 *euro* apmērā, lai nodrošinātu Austrumu partnerības un Centrālāzijas valstu pārstāvju apmācību programmas turpināšanu Rīgas Juridiskajā Augstskolā 2015. gada rudenī. Latvija apņēmusies segt 2 dalībnieku izmaksas (programmas izmaksas 1 dalībniekam ir 11 000 *euro*, kas ietver dalībnieku aviobiļetes, uzturēšanās izdevumus Latvijā 3 mēnešus, mācību vizītes uz ES institūcijām Briselē un Luksemburgā, programmas sagatavošanas un norises izmaksas (t.sk. Latvijas un ārvalstu pasniedzējus) u.c.);  1.3. 50 000 *euro* apmērā iemaksām Apvienoto Nāciju Organizācijas Augstā komisāra bēgļu jautājumos reģionālās reaģēšanas plāna palīdzības fondā Sīrijas bēgļiem;  1.4. 20 000 *euro* apmērā palīdzībai Nepālai zemestrīces izraisītās katastrofas seku likvidēšanā Apvienoto Nāciju Starptautiskajam Bērnu fondam (UNICEF);  1.5. 130 000 *euro* apmērā remontdarbu veikšanai, lai novērstu ārkārtas situāciju vēstniecībās un nodrošinātu drošu ēku ekspluatāciju – lifta nomaiņai vēstniecībā Krievijas Federācijā un jumta remontam vēstniecībā Francijā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izdevumus 522 000 *euro* apmērā sedz no valsts budžeta programmas 02.00.00 „Līdzekļi neparedzētiem gadījumiem”. | | | | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts nemaina iesaistītās institūcijas funkcijas. Jaunas institūcijas netiek paredzētas, netiek likvidētas un nav ietekmes uz institūcijas cilvēkresursiem. |
| 3. | Cita informācija | Nav. |

Projekta IV, V un VI sadaļas – projekts šo jomu neskar.

Ārlietu ministrs Edgars Rinkēvičs

Vīza: valsts sekretārs Andrejs Pildegovičs

08.05.2015.

3260

Signe Jansone

Tālr. 67016333, fakss 67828121

e-pasts: signe.jansone@mfa.gov.lv